Man gevonnis vir verkragting van seuntjieArgieffoto ’n Jong man van Cala in die Oos-Kaap is Vrydag in die plaaslike landdroshof tot 20 jaar tronkstraf gevonnis vir die verkragting van sy sesjarige nefie. Luxolo Tyali, provinsiale woordvoerder van die Nasionale Vervolgingsgesag, sê die man (21) het verlede jaar ten tyde van die verkragting ’n slaapkamer met die kind gedeel. ’n Familielid het die oggend van 21 Februarie 2019 opgemerk dat die seuntjie sukkel om te loop en duidelik in pyn verkeer. Die betrokke familielid het die kind hieroor uitgevra waarna hy verklap het dat hy deur sy ouer nefie verkrag is. Die familielid het die beskuldigde gekonfronteer waarna dié weggehardloop het. “Die seuntjie is toe na ’n dokter geneem wat bevestig het dat hy seksueel misbruik is. Die saak is by die polisie aangemeld en die oortreder is in hegtenis geneem.” Volgens Tyali het die jong man onskuldig gepleit op die aanklag van verkragting teen hom en voet by stuk gehou dat hy die aand van die voorval nooit aan die kind geraak het nie. ’n Mediese verslag was egter deurslaggewend in die man se skuldigbevinding. Sy ouderdom en die feit dat hy ’n eerste oortreder is, het ’n versagtende rol in die vonnis gespeel.